出爲豫章郡途次廬山東巖下
作者：張九齡
朝代：唐

paragraphs: 茲山鎮何所，乃在澄湖陰。
下有蛟螭伏，上與虹蜺尋。
靈仙未始曠，窟宅何其深。
雙闕出雲峙，三宮入煙沈。
攀崖猶昔境，種杏非舊林。
想像終古跡，惆悵獨往心。
紛吾嬰世網，數載忝朝簪。
孤根自靡託，量力況不任。
多謝周身防，常恐橫議侵。
豈匪鵷鴻列，惕如泉壑臨。
迨茲刺江郡，來此滌塵襟。
有趣逢樵客，忘懷狎野禽。
棲閑義未果，用拙歡在今。
願言答休命，歸事丘中琴。